
REZUMAT 


În cea de a doua jumătate a secolului al XX-lea, societatea românească a fost marcată de 
două evenimente care i-au marcat destinul: instaurarea regimului comunist, după abdicarea 
Regelui Mihai I în 1948, și Revoluţia Română din 1989, care a marcat sfârșitul acestui regim. 
Monodia bizantină are o tradiție milenară în această zonă a Europei, iar contribuţia psalţilor 
autohtoni la perpetuarea muzicii de strană a Bisericii Ortodoxe - inclusiv prin creaţii proprii 
— este atestată de numeroasele manuscrise redactate de români și de tipăriturile ultimelor 
două secole. Creaţia muzicală redată cu notația neumatică specifică Bisericii Ortodoxe s-a 
manifestat în România, în secolul al XX-lea, cu discontinuități datorate evenimentelor 
istorice amintite. Cântarea de strană, în stilul psaltic tradiţional, a supravieţuit, deși a fost 
afectată de hotărârile luate de Partidul Comunist, în privinţa Bisericii, respectiv de 
încercarea de uniformizare a muzicii de strană. Lucrarea surprinde felul în care s-a reușit 
păstrarea tradiţiei şi perpetuarea muzicii bisericești în dificila perioadă comunistă, insistând 
asupra creației muzicale religioase redată cu notația neumatică și asupra unor particularități 
specifice perioadei, datorate regimului politic. Muzicienii formaţi înainte de instaurarea 
comunismului — de dascăli păstrători ai bunei tradiţii de cântare psaltică, în școli 
mănăstirești și seminarii teologice prestigioase din perioada interbelică — au fost liantul care 
a asigurat revigorarea rapidă a muzicii de tradiţie bizantină în ultimul deceniu al secolului 
al XX-lea și au îmbogăţit repertoriul stranelor românești cu valoroase creaţii originale. 


Cuvinte cheie: cântare de strană, comunism, muzică bisericească, tradiţie psaltică, 
uniformizare 


Introducere 


Pentru societatea românească, viaţa cotidiană, social-politică, economică, 
manifestările artistice și spirituale din cea de a doua jumătate a secolului al XX-lea 
se raportează permanent la două repere temporale, două momente cruciale din 
istoria autohtonă recentă: anii 1947 şi 1989, cei în care regimul politic a trecut de la 
regalitate, la comunism, respectiv de la regimul totalitar, la democraţie. 

Cuvintele „înainte” şi „după” intră adesea în formulări care evocă acele 
evenimente dramatice din istoria țării, care au influenţat şi muzica bisericească de 
rit ortodox. „Înainte” de abdicarea forțată a Majestății Sale Regele Mihai I al 
României, la 30 decembrie 1947, muzica bisericească îşi urmase cursul firesc al 
devenirii sale milenare, în concordanţă cu tradiția bizantină urmată cu rigurozitate 
de-a lungul secolelor și ajunsese, prin contribuţia generațiilor succesive de psalți 
autohtoni, la finalizarea așa-numitului proces de „românire”. „Înainte” de 
Revoluţia din decembrie 1989, au fost decenii de persecuții şi de stagnare, 
de resemnare și luptă pentru supravieţuire a Bisericii în condiţiile vitrege impuse 
de conducerea comunistă, căci „după” 1947 a început prigoana şi represaliile 
statului ateu. Rezistenţa celor persecutați, hotărârile şi eforturile forurilor 
bisericești au permis însă ca „după” 1989, muzica bisericească să își regăsească 
matca firească şi să cunoască o dezvoltare apreciabilă, care se reflectă şi în 
compoziția muzicală destinată cultului. Deși a fost afectată de hotărârile luate de 
Partidul Comunist, în privința Bisericii, cântarea de strană în stilul psaltic 
tradițional a supravieţuit, deoarece muzicienii formaţi înainte de instaurarea 
comunismului — de dascăli păstrători ai bunei tradiţii de cântare psaltică din școli 
mănăstirești şi seminarii teologice prestigioase din perioada interbelică - au fost 
liantul care a asigurat revigorarea rapidă a muzicii de tradiţie bizantină în ultimul 
deceniu al secolului al XX-lea și au îmbogăţit repertoriul stranelor românești cu 
valoroase creaţii originale. 

Așa cum am putut consta cu o altă ocazie — într-un studiu prilejuit de 
aniversarea centenarului Marii Uniri de la 1918! —, compunerea de cântări 
bisericești a fost prezentă de-a lungul secolelor în preocupările psalţilor din 
stranele românești, dar atenția muzicologilor s-a îndreptat, cu predilecție, spre 
creatorii din perioada medievală, în contextul studierii manuscriselor muzicale 
bizantine din patrimoniul naţional. Dacă tematica cercetării muzicii bizantine în 
perioada comunistă a fost remarcabil analizată de muzicologul Nicolae Gheorghiță 


1 Elena Chircev, Romanian Music of Byzantine Tradition Between 1918 and 2018/în: Artes. Journal of 
Musicology, vol. 19-20, laşi, 2019. 

într-un studiu din ultimii ani!, compoziţia muzicală psaltică rămâne încă un teren 
prea puţin explorat?. Prin urmare, vom încerca să prezentăm modul în care cele 
două schimbări ale regimului politic au afectat perpetuarea muzicii bisericeşti 
ortodoxe şi, în particular, compoziția muzicală în spiritul tradiției bizantine. 
Vom constata cum, în perioada tulbure a primelor decenii postbelice, măsurile 
întreprinse de noua conducere a ţării au perturbat grav viaţa bisericească și au 
deturnat sensul de dezvoltare al muzicii bisericeşti româneşti, care trecuse 
printr-un îndelungat proces de românizare, finalizat cu conturarea unui valoros 
repertoriu liturgic cu specific românesc. Perioada de stagnare din anii 
totalitarismului a fost însă din plin compensată în ultimul deceniu al secolului al 
XX-lea prin revirimentul înregistrat de muzica bisericească, datorită celor câțiva 
păstrători ai tradiţiei, care au contribuit și la formarea noilor generaţii de muzicieni 
şi teologi specializaţi în acest domeniu. 

Precizăm că, atunci când ne referim la compoziţia psaltică nu vom lua în 
considerare lucrările înscrise în categoria muzicii de strană „uniformizate”, redate 
cu notația dublă, limitându-ne doar la cele redate în stilul autentic bizantin, cu 
notație neumatică. 


1. Regimurile politice în România, în a doua jumătate a secolului al XX-lea — 
breviar 


Este greu de trasat linii precise de demarcaţie atunci când este vorba 
despre evenimente a căror semnificaţie nu poate fi pe deplin înțeleasă decât într-un 
context mai larg, care le poate potenţa înțelesurile. Este şi cazul primei schimbări a 
regimului politic în România postbelică, petrecut cu puţin ani înainte de jumătatea 
secolului al XX-lea; de aceea este imperios necesar să zăbovim și asupra 
evenimentelor care au precedat proclamarea Republicii Populare Române, în 1947, 
nu înainte însă de a rememora câteva date istorice referitoare la statul român. 

Formată ca stat în 1859, prin unirea Moldovei cu Ţara Românească, 
România şi-a proclamat independenţa în urma războiului câștigat în 1877, iar în 
1881, a devenit regat prin încoronarea Regelui Carol I (care conducea statul din 
1866). În 1918, s-a înfăptuit Marea Unire, fiind încorporate regatului și teritoriile 
locuite de români în Transilvania, Basarabia și Bucovina. România reîntregită a 
continuat să prospere şi să se afirme în plan european, depăşind dificultăţile din 


1 Nicolae Gheorghiţă, Cercetările de muzicologie bizantină în România totalitară, în: Revista „Muzica”, nr. 7, 
2015. 

2 A se vedea lucrările noastre: The Byzantine Musical Tradition at Present Times. St. John the New from 
Neamt by archd. dr. Sebastian Barbu-Bucur. În revista Arta. (Arte audiovizuale), Editura Elam Poligraf, 
Chișinău, 2010; „Tradition and Modernity in Current Psaltic Music. Vespers Hymns by Archdeacon 
Dr. Sebastian Barbu-Bucur”, în: Musicology Papers, vol. XXVI nr. 2, MediaMusica, Cluj-Napoca, 2012. 

Primul Război Mondial, sub conducerea regelui Ferdinand I (1865-1827), încoronat 
ca rege al României Mari în 1922, la Alba Iulia. În urma unei crize dinastice, i-a 
urmat la tron nepotul său Mihai (1921-2017), a cărui domnie a fost întreruptă 
datorită revenirii în ţară a tatălui său, regele Carol al II-lea, care a preluat 
conducerea statului între 1930-1940. Perioadele de domnie ale regelui Mihai au 
fost: 20 iulie 1927 — 8 iunie 1930, apoi 6 septembrie 1940 — 30 decembrie 1947. 

Un moment de importanță majoră din timpul domniei Regelui Mihai îl 
reprezintă cel al „întoarcerii armelor”, adică al denunțării tratatului cu Germania și 
al continuării războiului alături de aliaţii occidentali. Arestarea mareșalului 
Ion Antonescu a pus capăt dictaturii militare impuse de acesta în anul 1940 şi a dus 
la încetarea războiului împotriva Uniunii Sovietice, în 1944. Însă evenimentele 
istorice legate de lovitura de stat de la 23 august 1944, inițiată de Regele Mihai, 
au fost denaturate de comuniști, care și-au atribuit meritul esenţial în derularea 
acestora, astfel că 23 august a devenit ulterior ziua naţională a statului comunist. 
S-a considerat, de istoricii aserviți regimului, că această dată marchează începutul 
„revoluţiei antifasciste şi antiimperialiste”, denumire transformată de dictatorul 
Nicolae Ceaușescu în „Revoluţia de Eliberare Socială și Naţională, Antifascistă și 
Antiimperialistă”. Deşi România era încă regat, la încheierea celui de Al Doilea 
Război Mondial, transformarea în stat comunist a început curând după ce au fost 
încheiate ostilitățile şi s-a accentuat îndeosebi după 6 martie 1945, când a fost 
instalat un guvern autointitulat „de largă concentrare democratică”, condus de 
dr. Petru Groza, care cuprindea membri din cele mai diferite formaţiuni politice 
(inclusiv partidele istorice) și, bineînțeles, comuniști și simpatizanți ai acestora. 
Influența comuniștilor, care aplicau, de fapt, decizii luate la Moscova privind 
preluarea puterii în stat, a condus la abdicarea forțată a regelui Mihai la 
30 decembrie 1947, abrogarea constituţiei din 1923 şi proclamarea Republicii 
Populare Române - denumirea noului stat în care se instaurase dictatura 
comunistă. 

Timp de mai bine de 40 de ani, România a rămas în blocul ţărilor 
est-europene, dependente de U.R.S.S. Istoria evenimentelor care au condus la 
transformarea regatului în ţară socialistă a fost constant distorsionată, rolul 
comuniștilor și sacrificiile acestora pentru binele poporului fiind exacerbate și 
contribuind la îndoctrinarea a generații de copii și tineri, pe măsură ce martorii 
evenimentelor dispăreau în închisorile comuniste sau erau reduși la tăcere prin 
șantaj și teroare. 

Îndată după proclamarea republicii a urmat o perioadă de tranziţie, în care 
delaţiunea și nedreptăţile „comisiilor de epuraţie” au lovit din plin și clerul, 
iar cenzura va pune stavilă oricăror creaţii care aveau legătură cu sacrul. Ofensiva 


1 Dinu C. Giurescu, România în Al Doilea Război Mondial, Editura ALL EDUCATIONAL, București, 1999, 
pp. 239-240. 

ideologică contra clerului va continua și după încheierea perioadei staliniste, 
iar speranţele generate de schimbările intervenite după moartea conducătorului 
partidului în perioada postbelică, Gheorghe Gheorghiu-Dej (1965), s-au spulberat 
curând, pentru că nenumăratele și costisitoarele vizite de stat ale familiei 
Ceaușescu (aproximativ 250!) au fost ocazii pentru „conducătorul suprem” de a lua 
contact cu modul de viaţă și manifestările specifice dictaturilor comuniste, din țări 
precum Republica Populară Chineză și Republica Democrată Coreeană (unde a 
fost primit cu un fast deosebit în cele patru vizite de stat). Urmând modelul asiatic, 
Nicolae Ceaușescu a instaurat o dictatură în care motto-ul zilnic era: „construirea 
societăţii socialiste multilateral dezvoltate”, iar viața culturală va fi marcată de cele 
17 teze (propuneri) formulate de conducător în discursul ţinut în iulie 19712, 
conform cărora ideologia va prima în faţa esteticului, cultura revenind la rolul ei 
de instrument de propagandă a partidului comunist. 

Calitatea vieţii cotidiene a românilor s-a degradat tot mai mult în deceniile 
8-0, în regimul de austeritate impus de politica economică a statului care trebuia să 
plătească datorii uriaşe şi se angajase în proiecte de construcţii grandioase (precum 
Casa Poporului, actualul Palat al Parlamentului). Cultul personalităţii, 
megalomania conducătorului şi accentuarea rolului jucat în societate de poliția 
politică — Securitatea Statului — dar și evenimentele petrecute în alte țări ale 
blocului răsăritean, au contribuit la declanşarea Revoluţiei din decembrie 1989 şi la 
reinstaurarea regimului democratic în România. 


2. Muzica bisericească „înainte” și „după” 1947 sau cum poate supraviețui 
cântarea de strană în statul ateu 


În 1947, când se proclama Republica Populară Română, muzica 
bisericească de tradiţie bizantină avea deja o istorie îndelungată și bogată, atestată 
de numeroase manuscrise vechi, de colecţii de cântări bisericești tipărite în secolul 
al XIX-lea şi de contribuţia a numeroși psalți care au perpetuat stilul de cântare 


1 Cristina Păiuşan, Ion Narcis Dorin, Mihai Retegan, Regimul comunist în România — O cronologie politică 
(1945-1989), Editura Tritonic, Bucureşti, 2002. 

2 În 1971, Ceaușescu a efectuat vizite de stat în Republica Populară Chineză, Coreea de Nord, Vietnamul 
de Nord și Mongolia. Urmarea a fost cuvântarea susținută în fața Comitetului Executiv al PCR la data 
de 6 iulie 1971, care a adus însemnate schimbări în cultură. Textul a fost intitulat Propuneri de măsuri 
pentru îmbunătățirea activității politico-ideologice, de educare marxist-leninistă a membrilor de partid, a tuturor 
oamenilor muncii şi a fost publicat în noiembrie 1971 sub titlul Expunere cu privire la programul PCR pentru 
îmbunătățirea activității ideologice, ridicarea nivelului general al cunoaşterii şi educația socialistă a maselor, 
pentru aşezarea relațiilor din societatea noastră pe baza principiilor eticii și echităţii socialiste și comuniste. Vezi 
Adrian Cioroianu, Pe umerii lui Marx. O introducere în istoria comunismului românesc, Editura Curtea 
veche, Bucureşti, 2005, p. 489. 


11 


bizantin de-a lungul secolelor, unii dintre ei manifestându-se creator, prin lucrări 
proprii care au răsunat în bisericile de mir și în cele mănăstirești. 

Nu trebuie să uităm că, de fapt, istoria muzicii bisericești din spaţiul 
românesc este legată de prezenţa timpurie a creștinilor pe teritoriul de azi al 
României, o parte a acestuia fiind „evanghelizat chiar de un ucenic al 
Mântuitorului lisus Hristos, Sfântul Apostol Andrei”!, dovezile susținând afirmația 
conform căreia „creştinismul românesc este de origine apostolică”?. Dependența 
canonică de Patriarhia din Constantinopol a episcopiei de la Tomis, atestată în 
secolul al IV-lea d. H.’ și existenţa în secolul al VI-lea a arhiepiscopiei lustiniana 
Primas+, care avea sub jurisdicție și teritorii de la Nord de Dunăre, explică plasarea 
timpurie a creştinilor protoromâni în zona ritului oriental şi, ulterior, preluarea și 
perpetuarea muzicii bizantine în întreaga perioadă medievală. 

Primele contribuţii originale la fondul muzical bizantin s-au manifestat 
odată cu organizarea administrativă a Bisericii, prin întemeierea primelor 
mitropolii de pe teritoriile locuite de români, în secolul al XIV-lea5. Ne gândim, 
desigur, la Pripelele lui Filotei Monahul de la mănăstirea Cozia, micile tropare 
compuse de logofătul domnitorului Mircea cel Bătrân, cântate şi în spaţiul slav; 
sau, ceva mai târziu, la cele 186 de cântări ale protopsaltului Evstatie de la 
Mănăstirea Putna și la cele compuse de Theodosie Zotica și Dometian Vlahu, 
a căror apartenenţă la aceeași şcoală muzicală a fost dovedită”. Dacă aceste creații 
au fost scrise în limbile slavonă, respectiv greacă, la începutul secolului al XVIII-lea 
sunt consemnate și primele cântări bisericești compuse direct pe text românesc de 
Filothei sin Agăi Jipei:, în timpul domniei lui Constantin Brâncoveanu (1654-1714). 


1 Mircea Păcurariu, Istoria Bisericii Ortodoxe Române, vol. I, , ediţia a Il-a, Editura Institutului Biblic și de 
Misiune Al Bisericii Ortodoxe Române, București, 1992, p. 64. 

2 Ibidem. 

3 Idem, p. 143. 

4 Vasile Vasile, Istoria muzicii bizantine şi evoluția ei în spiritualitatea românească, vol. II , Editura Interprint, 
București, 1997, p. 4. 

5 Mitropolia Țării Românești a fost întemeiată în 1359, iar cea a Moldovei în 1401. 

é A se vedea Gheorghe Ciobanu, Pripelele lui Filotei monahul, în vol. de autor Studii de etnomuzicologie şi 
bizantinologie, vol. Il, Editura Muzicală, București, 1979; Gheorghe C. Ionescu, Filotei Monahul de la Cozia 
(sec. XIV-XV). Pripelele după Polieleu, în: Gheorghe C. Ionescu, Studii de muzicologie și bizantinologie, f.e. 
București, 1997; David Pancza, The Filotean Pripela: Analysis of Text and Melody, în: Unity and Variety in 
Orthodox Music: Theory and Practice. Proceedings of the Fourth International Conference on Orthodox Church 
Music. University of Joensuu, Finland, 6-12 June 2011, Moody I. şi Takala-Roszezenko M. (ed.), Joensuu: 
The International Society of Orthodox Church Music, 2013, pp. 472-476. 

7 A se vedea: Titus Moisescu, Putna — un puternic centru de cultură muzicală medievală românească, 
în: T. Moisescu, Muzica bizantină în spațiul cultural românesc, Editura Muzicală, Bucureşti, 1996; Anne E. 
Pennington, Muzica în Moldova Medievală (secolele XV-XVI)ediţie bilingvă îngrijită de Titus Moisescu, 
Editura Muzicală, București, 1985; Dimitri E. Conomos, Mănăstirea Putna şi tradiția muzicală a Moldovei în 
secolul al XVI-lea, în volumul bilingv Muzica în Moldova Medievală (secolele XV-XVI), ed. cit., pp. 260-267. 

8 A se vedea: arhid. dr. Sebastian Barbu-Bucur, Filothei sin Agăi Jipei — Psaltichie rumănească, vol. I, 
Catavasier, Editura Muzicală, Bucureşti, 1981. 

În secolul al XIX-lea, o întreagă pleiadă de psalţi talentați se vor afirma prin 
lucrările lor, traduceri din limba greacă sau compoziții proprii: 
Macarie Ieromonahul (1770-1836), Ghelasie Basarabeanu (?-1851), Anton Pann 
(?1796-1854), Dimitrie Suceveanu (1816-1898) sau Ştefanache Popescu (1824-1911). 

Deşi în secolul al XX-lea, creația de muzică bisericească a îmbrăcat mai 
mult haina armonică - fapt care îl determină pe părintele Nicu Moldoveanu să 
afirme că „... secolul al XX-lea, cantitativ vorbind, este ceva mai sărac decât cel 
precedent...”! —, monodia de factură bizantină a continuat să se manifeste în 
provinciile situate în afara lanţului carpatic (Moldova, Valahia, Oltenia) și s-a 
constituit astfel un repertoriu psaltic cu specific românesc. Și-au adus contribuţia 
la acesta şi  compozitorii-psalți, din prima jumătate a secolului; între 
aceştia s-au remarcat (prin cantitatea şi calitatea creațiilor) îndeosebi 
Theodor Stupcanu (1861-1926), Atanasie Dincă (1896-1973), Anton Uncu 
(1908-1976), Victor Ojog (1909-1973). Personalitatea marcantă a perioadei a fost 
însă Psaltul Ion Popescu-Pasărea (1871-1943), cel care și-a adus un aport hotărâtor 
la finalizarea procesului de românire a cântării bisericești?. 

Cu toate că sunt numeroși cei care au compus muzică bisericească, 
păstrând caracteristicile muzicii bizantine și folosind notația neumatică, ceea ce 
caracterizează prima jumătate a secolului al XX-lea este preocuparea pentru 
păstrarea cântării tradiționale şi pentru îmbunătăţirea și cizelarea repertoriului 
liturgic care trecuse prin procesul de traducere a textului din limba greacă și de 
adaptare a melodiilor la textul românesc. Au fost numeroase reeditările colecțiilor 
tipărite în secolul precedent și valorificarea creaţiilor lui Macarie, Anton Pann și 


1 Nicu Moldoveanu, Istoria muzicii bisericeşti la români, Editura Basilica, Bucureşti, 2010, p. 123. 

2 În Transilvania și Banat, parte a Imperiului Austro-Ungar, cântarea bisericească a circulat oral multă 
vreme, fiind notată pe portativ, în diverse colecţii de la sfârșitul secolului al XIX-lea și începutul 
secolului al XX-lea. A se vedea în acest sens, lucrarea noastră Muzica românească de tradiție bizantină între 
neume și portativ, vol. I-II, Editura Risoprint, Cluj-Napoca, 2013. 

3 Alţi compozitori de muzică psaltică din prima jumătate a secolului al XX-lea au fost: Irinarh Vântul 
(21860-1940?), Theodor Stupcanu (1861-1926), Damian S. Rânzescu (1862-1948), Nicolae Severeanu 
(1864-1941), Gherontie Nicolau (1867-1948), Amfilohie Iordănescu (1870-1937), Episcopul Evghenie 
Humulescu-Piteşteanu (1870-1931), Filotei Moroșanu-Hanganu (1876-1951), Dimitrie-Gheorghe Cutava 
(1883-1974), Vasile Coman (sec. XIX-XX), Gheorghe Cotenescu (1886-1965), Marin Predescu (1891-1979), 
Elefterie Marinescu (1892-1985), lon Mardale (1895-1971), Vasile Sava (1896-1985); detalii despre creaţia 
acestora se găsesc în lucrarea noastră Romanian Music of Byzantine Tradition Between 1918 and 2018, 
ed. cit. 

4 Sebastian Barbu-Bucur delimitează patru faze ale procesului de „românire” a cântării bisericești: 
„...1) de la apariţia lor — cel puţin de la Coresi —, până spre sfârșitul secolului XVII, fază în care cântarea 
în limba română se face «pe cale orală», fără neume bizantine; 2) din ultimele decenii ale secolului XVII 
până la reforma lui Chrisant; 3) la Macarie și Anton Pann; 4) de la Dimitrie Suceveanu, Neagu Ionescu, 
Ștefanache Popescu etc., până la Popescu Pasărea, ultimul care și-a spus cuvântul în procesul de 
românire a cântărilor eclesiastice”, Arhid. dr. Sebastian Barbu-Bucur, Cultura muzicală de tradiție 
bizantină pe teritoriul României în secolul XVIII și începutul secolului XIX și aportul original al culturii 
autohtone, Editura Muzicală, București, 1989, p. 95. 

Dimitrie Suceveanu, în diverse antologii întocmite de psalţii perioadei. În paralel 
cu aceasta, s-a amplificat repertoriul pentru săvârșirea Sfintei Liturghii, prin noi 
lucrări, destinate corului armonic. 

Schimbările survenite în perioada postbelică în plan politic au produs o 
ruptură de tot ceea ce a însemnat Biserica în viața spirituală a românilor, iar 
impactul în ceea ce privește creația muzicală a fost atât de mare, încât în 
următoarele patru decenii cu greu se pot găsi câteva compoziții psaltice editate și 
puse la dispoziția celor care mai aveau curajul să înfrunte Securitatea și să dea 
răspunsurile în stranele bisericilor. 

De fapt, așa cum constatau ulterior arhid. dr. Sebastian Barbu-Bucur și 
pr. Alexie Buzera, în 1999 — cu ocazia reeditării Anastasimatarului lui Victor Ojog —, 
muzica bisericească românească a trecut printr-o gravă criză, la mijlocul secolului 
al XX-lea!. Noul sistem cultural, impus de puterea sovietică și menit să contribuie 
la formarea „omului nou”, excludea valori universale din literatură, artă, muzică şi 
promova ateismul. Prin urmare, la doar câteva luni de la proclamarea Republicii 
Populare Române, Ministerul Cultelor a publicat în Monitorul Oficial nr. 178 din 
4 august 1948 Decretul nr. 177 pentru regimul general al cultelor religioase. Deşi se 
preciza în Articolul 1 că „Statul garantează libertatea conștiinței și libertatea 
religioasă pe tot cuprinsul Republicii Populare Române.”?, funcţionarea cultelor era 
condiționată de recunoașterea acestora de către stat, prin intermediul Marii 
Adunări Naţionale, care putea să şi retragă această recunoaştere’. Prin același 
decret se consfințea amestecul statului în activitatea Bisericii, care era controlată şi 
supervizată de guvern și de Marea Adunare Naţională. Tot prin acest decret s-au 


1 În prefața volumului aceștia afirmau: „Crize ale muzicii psaltice au existat... din vreme în vreme, dar 
nici una de talia celei din ultimii 50 de ani”, Victor Ojog, Anastasimatar, Editura Trinitas, Iaşi, 1999, p. V. 
2 Decretul nr. 177/1948, vezi: Portal legislativ, http://legislatie.just.ro/Public/DetaliiDocumentAfis/47, 
accesat la 20. 03.2019. 

3 Vezi articolul 13 al Decretului 177: „Cultele religioase, pentru a putea să se organizeze și să 
funcţioneze, vor trebui să fie recunoscute prin decret al Prezidiului Marii Adunări Naţionale, dat la 
propunerea Guvernului, în urma recomandării ministrului cultelor. În cazuri bine motivate se va putea 
retrage recunoașterea în același mod”. http://legislatie.just.ro/Public/DetaliiDocumentAfis/47, accesat la 
20.03.2019. 

4 Vezi, de exemplu, articolul 21: „Şefii cultelor, precum şi mitropoliţii, arhiepiscopii, episcopii, 
superintendențţii, administratorii-apostolici, vicarii-administrativi şi alții, avînd funcțiuni asemănătoare, 
aleși sau numiţi în conformitate cu statutele de organizare ale cultelor respective, nu vor fi recunoscuți 
în funcţiune decât în baza aprobării Prezidiului Marii Adunări Naţionale, dată prin decret, la 
propunerea Guvernului, în urma recomandării ministrului cultelor.”, articolul 24: „Cultele religioase 
pot ţine congrese sau adunări generale cu aprobarea Ministerului Cultelor, iar conferințele și 
consfătuirile locale (adunări eparhiale, protopopești), cu aprobarea autorităților locale respective.” sau 
articolul 56: „Toate cultele religioase sînt datoare a-şi înainta statutul lor de organizare, pus în 
concordanţă cu prevederile legii de față, în termen de 3 luni de la data publicării prezentei legi, 
Ministerul Cultelor, în vederea aprobării lor. Aprobarea statutelor se face prin decret al Prezidiului 
Marii Adunări Naţionale, la propunerea Ministrului Cultelor”. 
http://legislatie.just.ro/Public/DetaliiDocumentAfis/47, accesat la 20.03.2019. 

desființat numeroase unități de învățământ superior și preuniversitar; astfel, 
conform articolului 49, cultul ortodox „putea avea pentru pregătirea clerului două 
. Prin urmare, Facultatea de Teologie din 


"1 


institute teologice de grad universitar 
Bucureşti s-a transformat în Institut Teologic de grad universitar, o astfel de 
instituție urmând să funcționeze și la Sibiu. Iar pentru învățământul preuniversitar 
au rămas, după 1948, doar şase Seminarii teologice?, fiind desființate şi peste 40 de 
școli de cântăreți bisericești, deși înainte existau asemenea instituţii în toate 
reședințele de județe, în diverse alte orașe ale țării și pe lângă multe mănăstiri. 

Printre schimbările fundamentale din învățământul bisericesc, cu 
consecințe grave în pregătirea specialiștilor în domeniul muzical, se numără și 
desființarea Secţiei de Muzică religioasă din cadrul Academiei Regale de Muzică și 
Artă Dramatică din Bucureşti. Această secţie își avea originea în Academia de 
Muzică Religioasă, înființată în anul 1928, de Patriarhul Miron Cristea (1868-1939), 
în cadrul Patriarhiei Române. Instituţia, al cărei rector a fost din 1935 preotul 
Ioan D. Petrescu (1884-1970), a fuzionat în 1941 cu Academia Regală de Muzică. 

Între absolvenţii Academiei de Muzică Religioasă din Bucureşti regăsim 
nume importante ale muzicii bisericești din a doua jumătate a secolului al XX-lea, 
precum arhim. Victor Ojog (1909-1973), Chiril Popescu (1897-1992), preotul Anton 
V. Uncu (1908-1976), care au alcătuit colecții de cântări bisericești şi au compus 
muzică bisericească. 

La Secţia de Muzică religioasă din cadrul Academiei Regale, părintele 
loan D. Petrescu a fost profesor de cânt gregorian şi de paleografie muzicală 
bizantină, până la pensionare, în 1948, când secția a fost desființată. O dată cu 
aceasta, s-au năruit năzuinţele celor care îşi puseseră speranţe în rolul deosebit pe 
care urma să îl aibă instituţia. ÎI cităm, în acest sens, pe marele psalt 
Ion Popescu-Pasărea care scria, în 1939: 


„În urma atâtor frământări şi polemici duse pe tema muzicii noastre 
psaltice bisericești, situația ei se clarifică prin înființarea Academiei de 
Muzică Religioasă, datorită solicitudinii Preafericitului Patriarh Miron 
Cristea. În această instituţie, nădăjduim că se va putea studia muzica 
psaltică în forma sa autentică bizantină (s.n.), precum și în diferitele ei 
adaptări făcute de Biserica noastră la geniul muzical român. Aci, ca într'un 
laborator, se va topi materialul de folclor muzical bisericesc, existent în 
toate provinciile românești, spre a se putea ajunge la crearea unui singur 
gen de cântare bisericească propriu Bisericii Ortodoxe Române”?. 


1 Articolul 49, din Decretul nr. 177/1948, Portal legislativ, 
http://legislatie.just.ro/Public/DetaliiDocumentA fis/47, accesat la 20.03.2019. 

2 Acestea se aflau în orașele Bucureşti, Buzău, Craiova, Neamţ, Cluj şi Caransebeş. 

3 Ion Popescu-Pasărea, Muzica bisericească, în: Petre Niţulescu (ed.), Muzica românească de azi. Cartea 
sindicatului artiştilor instrumentiști din România, Institutul de Arte Grafica MARVA. S.A.R., Bucureşti, 
1939, p. 602. 

Dorinţa de a studia muzica bisericească „în forma sa autentică bizantină” 
nu s-a mai putut materializa. Dispariţia Secţiei de Muzică religioasă a adus 
prejudicii pregătirii specialiștilor în domeniul muzicii bizantine și gregoriene, astfel 
că, timp de decenii, în învățământul superior muzical, domeniul paleografiei 
muzicale a fost ignorat total, continuarea studiilor asupra manuscriselor muzicale 
bizantine revenind iniţiativelor personale ale unora dintre cei care cunoșteau 
activitatea de cercetare şi promovare a muzicii bizantine prin cercetare, conferințe 
şi audiții muzicale a părintelui Petrescu. Munca sa asiduă de investigare a vechilor 
manuscrise muzicale a stat multă vreme în umbră, în perioada postbelică, cu toate 
că muzicologul Titus Moisescu aprecia, pe bună dreptate, că „... a fost unul dintre 
cei mai de seamă teoreticieni ai vechii muzici bizantine, cel care a fundamentat 
Școala românească de bizantinologie muzicală. [...] Lucrările sale vor sta la baza 
tuturor cercetărilor în domeniul bizantin”. 

Este relevantă pentru atitudinea oficialităților în privința muzicii 
bisericeşti, situaţia volumului său, intitulat Études de paltographie musicale? 
Manuscrisul dactilografiat, de 1118 pagini, care cuprindea și numeroase exemple 
cu transcrieri din manuscrise muzicale provenind din secolele XI-XVIII, a fost 
prezentat pentru publicare Uniunii Compozitorilor și Muzicologilor în anul 1958. 
Considerată „o excelentă contribuţie românească în domeniul cercetărilor 
universale“?, cu recomandări din partea Uniunii Academice Internaţionale și a 
academicianului Emil Condurachi, directorul Institutului de Arheologie al 
Academiei Românet, lucrarea a fost editată abia în 1967. 

Nu este de mirare că lucrarea părintelui I. D. Petrescu, încărcată de 
exemple care nu erau altceva decât cântări bisericești, nu a primit avizul pentru 
publicare în anul 1958. Tocmai atunci, forurile de partid pregăteau noi represalii 
contra celor care slujeau în biserici și vieţuiau în mănăstiri. În anul următor au emis 
Decretul nr. 410, care a afectat profund viața mănăstirească. De altfel, Securitatea 
urmărise cu atenţie în toţi anii care au urmat schimbării regimului activitatea din 
aşezămintele monahale, motivele principale fiind două: 


„... pericolul care îl puteau reprezenta din punct de vedere politic (sprijinirea 
mișcării de rezistență anticomunistă, adăpostirea de persoane ostile 
regimului) și cel spiritual, mănăstirile constituind adevărate centre de 
menţinere a credinţei autentice, fapt care nu putea fi acceptat de către un 
regim politic ateu. Din acest motiv, documentele Securităţii vorbesc cu dispreţ 


1 Idem, p. 87. 

2 Ioan D. Petrescu, Études de paléographie musicale, Editura Muzicală, București, 1967. 

3 Titus Moisescu, Preotul Ioan D. Petrescu-Visarion. Ctitor al Şcolii româneşti de muzică bizantină, în vol. 
Monodia bizantină în gândirea unor muzicieni români, Editura Muzicală, București, 1999, p. 61. 

4 Toate amănuntele legate de tipărirea acestui volum sunt detaliate de muzicologul Titus Moisescu, care 
a fost redactor de carte din partea Editurii Muzicale, în studiul amplu dedicat preotului Ioan D. 
Petrescu, citat anterior, Preotul Ioan D. Petrescu-Visarion..., ed. cit., pp. 60-66. 

de «armata neagră a călugărilor și călugăriţelor» care trebuia combătută prin 
toate mijloacele.”! 


Pericolul reprezentat de această „armată” a fost reevaluat după 
revoluţia maghiară din 1956, considerându-se că „... un număr foarte mare de 
«elemente ostile» s-au refugiat în monahism”2. De aceea, în 1958, 
Departamentul Cultelor a elaborat un nou regulament al mănăstirilor — cu 
caracter retroactiv — care restrângea dreptul anumitor persoane de a intra în 
monahism; alături de minori sau cei care nu aveau cele șapte clase elementare 
erau menţionate și „elemente contrarevoluționare“, precum şi cei cunoscuți cu 
„manifestări dușmănoase“ la adresa regimului comunist. Decretul nr. 410 îl 
completa pe cel din 1948 cu un articol 71 care avea următorul conținut: 


„Monahismul poate funcţiona numai în mănăstiri autorizate ale cultelor legal 
recunoscute. Autorizarea de funcţionare a mănăstirilor se dă de către 
Departamentul Cultelor. Absolvenţii școlilor de pregătire a clerului pot intra 
în monahism la orice vârstă, dacă au satisfăcut serviciul militar. Alte persoane 
pot fi admise în monahism dacă au împlinit vârsta de 55 ani, bărbaţii, și de 50 
de ani, femeile, dacă renunţă la salariu sau la pensie de la stat, dacă nu sunt 
căsătorite și dacă nu au obligaţii deja stabilite pe baza Codului familiei. 
În cazurile când exercitarea cultului o reclamă, Departamentul Cultelor va 
putea autoriza pe unii monahi să ocupe funcţii bisericești și să primească 
salariul cuvenit.“+ 


Urmare a acestui decret și a regulamentului menţionat s-a declanşat o 
amplă campanie de verificare a vieţuitorilor din mănăstiri și au fost scoase din 
monahism circa 4750 de persoane, în special cele tinere. Din această cauză s-au 
desființat aproximativ 100 de mănăstiris, iar clădirile au primit alte destinaţii. Cei 
care au refuzat să renunțe la viața monahală au fost arestați sau au avut domiciliu 
forțat. Oricum, cu toții au fost urmăriţi multă vreme de Securitate și forțați să se 
integreze în societate şi să se încadreze „în câmpul muncii”, aceasta fiind 


1 George Enache, Decretul 410/1959. Un scurt bilant la 50 de ani de la adoptare, Ziarul Lumina, on-line, la 
adresa: 
https://ziarullumina.ro/documentar/decretul-410-1959-un-scurt-bilant-la-50-de-ani-de-la-adoptare- 
37899.html 

2 Ibidem. 

3 Ibidem. 

4 Ibidem. 

5 Ibidem. 

6 George Enache scria în articolul citat anterior: „Conform unor cifre parțiale din documentele fostei 
Securităţi, la 1 ianuarie 1959 în România existau 224 de mănăstiri ortodoxe, pentru ca în octombrie 1959 
(adică după aplicarea prevederilor regulamentului monahal) să fie inventariate 194 de mănăstiri. La 31 
martie 1960, mai funcționau 132 mănăstiri. În final, Securitatea estima că a reușit desființarea a 92 de 
mănăstiri”. F. Mătrescu aprecia că au fost desființate peste 100 de mănăstiri, în lucrarea Holocaustul roșu 
sau crimele în cifre ale comunismului internațional, Editura IRECSON, Bucureşti, 2008. 

„... O dovadă că au devenit «elemente productive», care să contribuie la edificarea 
socialismului”!. 

Un exemplu elocvent pentru represaliile la care au fost supuși călugării 
este cel al Arhimandritului Victor Ojog (1909-1973), profesor și compozitor psalt 
prețuit pentru activitatea și lucrările sale?. Destinul său a fost legat de mănăstirea 
Neamţ, unde a intrat la 13 ani și a îmbrăcat rasa monahală în 1932, când a și fost 
hirotonit diacon. S-a perfecţionat la şcoala de cântăreţi bisericești din laşi și la 
Academia de Muzică Religioasă, unde s-a remarcat „printre cei mai buni studenți 
la clasa profesorului Ion Popescu-Pasărea”3. A fost apoi profesor de muzică 
bisericească la şcoala de cântăreţi și la Seminarul teologic monahal al Mănăstirii 
Neamţ (1939-1949). A fost una dintre victimele Decretului 410, fiind destituit de la 
catedră şi scos din monahism în 1959, deşi urmărirea sa începuse cu mult înainte. 
Din însemnările zilnice ale lui Dudu Velicu+ rezultă că arhimandritul Victor Ojog 
(caligrafiat greșit Ojoga) fusese arestat și în 30 ianuarie 1948: 


„La Mânăstirea Neamţ, Poliţia a procedat la arestarea mai multor călugări, 
printre care se află și arhimandritul Ojoga, econom și profesor de muzică 
bisericească, autor al unui antologhion în legătură cu armele care s-au găsit 
acolo (branduri, mitraliere etc.). După alţii, Victor Ojoga este arestat pentru 
sabotaj, deoarece n-a predat statului cota de grâu din partea mânăstirii”?. 


După îndepărtarea sa din mănăstire, arhimandritul Victor Ojog s-a stabilit 
în orașul Piatra Neamț și, pentru a dovedi că procesul său de reeducare este în curs 
de desfășurare, a fost nevoit să ocupe o funcţie modestă (taxator) la compania de 
transport local. Apreciatul compozitor şi dascăl de psaltichie a sfârşit umilit şi 
bolnav, într-o situaţie materială precară€. 

Din însemnările aceluiași autor, Dudu Velicu, rezultă că se luau constant 
măsuri contra slujitorilor bisericeşti; de exemplu, în februarie 1949, s-a redus 


1 George Enache, op. cit. 

2 Anastasimatarul redactat Victor Ojog (așa-zisul „antologhion” menţionat de Dudu Velicu), tipărit în 
1943, a fost apreciat pentru păstrarea stilului tradițional de cântare psaltică de arhid. prof. dr. Sebastian 
Barbu-Bucur și pr. conf. dr. Alexie Buzera care au reeditat cartea în 1999, care scriau în prefață 
(pp. V-VI) că aceasta este „... lucrarea care cumulează și cristalizează experiența a două secole de 
cântare psaltică românească...” (s.a.), iar pr. prof. dr. Nicu Moldoveanu consideră că „toate cântările 
sunt foarte bine conturate în spiritul tradițional. Ele au stat în mare parte la baza celor uniformizate, 
dina doua jumătate a secolului al XX-lea”, Nicu Moldoveanu, Istoria muzicii bisericeşti la români, 
Editura Basilica, București, 2010, p. 185. 

3 Gheorghe C. Ionescu, Muzica bizantină în România. Dicţionar cronologic, Editura Sagittarius, București, 
2003, p. 426. 

4 Dudu Velicu, Biserica Ortodoxă în anii regimului comunist. Însemnări zilnice II, 1948-1959, ediţie îngrijită 
de Alina Tudor-Pavelescu și Șerban Marin, Arhivele Naţionale ale României, Bucureşti, 2005. 

5 Dudu Velicu, op. cit., p. 8. 

6 Vezi detalii la Gheorghe C. Ionescu, Muzica bizantină în România..., ed. cit., p. 427, şi pr. prof. dr. Nicu 
Moldoveanu, op. cit., pp. 183-184. 

drastic numărul cântăreților bisericești!, rolul acestora în cadrul slujbelor fiind 
preluat de unul dintre preoţi, acolo unde existau doi slujitori ai altarului. De altfel, 
guvernul comunist era constant preocupat de reeducarea slujitorilor Bisericii şi 
căuta metode prin care să îi îndepărteze pe aceştia de viața monahală. În 10 iunie 
1949, Dudu Velicu nota: „Se afirmă, în cercurile clericale, că Guvernul va lua o 
serie de măsuri, care vor reglementa situația călugărilor apți pentru muncă, 
în sensul de a nu mai hiberna prin mănăstiri (s. n.).”? 

Reducerea numărului de seminare teologice trebuia să descurajeze tinerii 
care aspirau la o viaţă petrecută în rugăciune şi meditaţie; măsura a afectat, pe de 
altă parte, şi profesorii care activau în aceste instituţii, preoți şi monahi, care, 
la rândul lor, trebuiau să contribuie prin muncă fizică, în fabrici şi uzine, 
la edificarea comunismului. Un alt călugăr-muzician care a avut de suferit din 
cauza acestei măsuri a fost arhid. dr. Sebastian Barbu-Bucur (1930-2015), 
compozitor psalt şi cunoscută personalitate a muzicologiei bizantine. După 
absolvirea Institutului Teologic din Bucureşti, în 1957, a fost numit profesor de 
muzică și dirijor al corului de la Seminarul teologic din Mănăstirea Neamţ. 
Desființarea seminarului l-a pus în situaţia de a se angaja „în producţie”. 

Peste ani, distinsul părinte rememora într-un interviu acea perioadă: 


„... am ajuns profesor de muzică la cel mai bun Seminar teologic din ţară, 
la Mănăstirea Neamţ, seminar patronat direct de Patriarhul Iustinian. Liniştea 
şi bucuria realizărilor nu a durat prea mult. Toamna anului 1959 era să fie una 
dramatică. Floarea Monahismului era strivită în malaxorul Decretului 410, 
prin care 7500 monahi și monahii au fost daţi afară și am plecat care încotro. 
Și aşa am rămas fără nici-un rost, dar, cu încăpățânare, am refuzat să intru 
muncitor în fabrică, așa cum cerea decretul, și am bătut la porţile 
Conservatorului. Am fost dat afară şi de acolo, pentru un an de zile, din cauza 
a trei cruciulițe pe care le-am dat colegilor.”3 


Nu doar cei care proveneau din mediul monahal au fost afectați de 
măsurile care s-au luat necontenit în deceniile cinci-șase ale secolului trecut, ci și 
tinerii care studiau teologia. Un teolog şi muzician bun cunoscător al cântării 
psaltice, părintele Florin Bucescu (n. 1936), este unul dintre cei care au avut de 
suferit la începutul anilor '60. S-a format în aceeași școală de prestigiu care era 
Seminarul Teologic din Mănăstirea Neamţ, a absolvit Institutul Teologic din 
București, în 1957, şi s-a înscris imediat la doctorat, la aceeași instituţie; dar, din 


1 Dudu Velicu notează: „În ceea ce privește cântăreții, aceștia au rămas în Mitropolia Ungro-Vlahiei în 
număr de numai 120, adică numai acolo unde la o biserică a fost un singur preot. La bisericile unde sunt 
doi sau mai mulţi preoţi, ambii cântăreţi au fost puși în disponibilitate, unul din preoţi urmând să ia 
locul cântăreţului, prin rotaţie.”, op. cit., p. 140. 

2 Idem, p. 159. 

3 Elena Chircev, „Mereu neînfrânt!” Interviu cu arhid. dr. Sebastian Barbu-Bucur. Tabor. Revistă lunară de 
cultură şi spiritualitate românească, Mitropolia Clujului, Albei, Crișanei și Maramureșului, Cluj-Napoca, 
nr. 1, 2010, pp. 77-84. 

motive politice, a fost nevoit să întrerupă studiile doctorale în anul 1960. Ca și 
arhid. dr. Sebastian Barbu-Bucur, s-a îndreptat spre învățământul muzical laic, însă 
abia după doi ani i s-a permis să se înscrie la Conservatorul de Muzică 
„George Enescu” din lași. A predat apoi muzica la Liceul C. Negruzzi din lași 
(1967-1991) şi a reluat studiile doctorale, de această dată în domeniul muzicii 
bizantine, la Universitatea Naţională de Muzică din București, sub îndrumarea 
arhid. dr. Sebastian Barbu-Bucur!. 

Toate măsurile luate de conducerea partidului comunist în perioada 
1947-1959 au afectat profund viaţa bisericească în întregul ei și, în particular, 
muzica bisericească. Reducerea numărului de cântăreţi bisericeşti, lipsa unităţilor 
de învățământ, epurările care au împuţinat profesorii calificaţi, buni cunoscători ai 
tradiției psaltice, erau de natură să afecteze păstrarea tradiţiei şi a stilului autentic 
de cântare la strană. 

În acest răstimp, pentru a face față situaţiei dramatice în care se afla cultul 
ortodox, conducătorii Bisericii Ortodoxe Române au fost nevoiţi să elaboreze o 
strategie care să asigure condiţiile optime de săvârşire a slujbelor, iar soluția găsită 
a fost aceea a așa-numitei „uniformizări” a repertoriului de cântări bisericești. 
Adică, introducerea unei versiuni unice, simplificate, a cântării psaltice, care urma 
să elimine variantele regionale ale cântării de strană din zonele exterioare lanţului 
carpatic şi, totodată, să asigure o participare activă a credincioșilor la slujbe, prin 
cântarea în comun a răspunsurilor liturgice. Pentru a veni în sprijinul clerului și 
credincioşilor din zonele în care muzica bisericească era notată de decenii pe 
portativ, în versiunea uniformizată, repertoriul era prezentat în notație simultană, 
cu neume şi note pe portativ. Totodată, soluţia adoptată de conducerea Bisericii 
Ortodoxe, prin impunerea repertoriului „uniformizat”, care putea fi cântat şi de 
credincioşi, avea şi o altă motivaţie; apelul la „cântarea în comun” a tuturor 
participanţilor la cult putea suplini penuria de cântăreţi bisericești, ca urmare a 
dispariţiei şcolilor în care se pregăteau şi a reducerii personalului oficiant. 

Hotărârea a fost luată în sesiunea Sfântului Sinod din luna iunie a anului 
1952, ocazie cu care Prea Fericitul Patriarh Justinian Marina (1901-1977) arăta că: 


„... este vremea să se termine cu muzica bisericească regionalistă și că este 
absolut necesar ca și în Ardeal și în Banat și în toate părţile țării să ne conducem 
după muzica psaltică tradițională, în așa fel ca la un moment dat, uniformizând 
cântarea în biserică, un credincios din Dobrogea să poată lua oricând parte 
activă la răspunsurile Sfintei Liturghii într-o biserică din Maramureș, sau un 
credincios din Banat să se simtă tot atât de bine, în această privinţă, într-o 
biserică din Moldova.”? 


1 Studiile doctorale s-au finalizat cu teza Cântarea psaltică în manuscrisele moldovenești din secolul al 
XIX-lea. 
2 Lucrările Sfântului Sinod..., 1951, p. 617. 

Decizia Sfântului Sinod fusese pregătită în anii anteriori prin tipărirea unei 
colecţii intitulate Cântări liturgice omofone și cântări la Cateheze pe ambele semiografii 
suprapuse!, realizată de profesorii Nicolae Lungu (1900-1993) şi Anton Uncu 
(1908-1976) de la Institutul Teologic Universitar din București. Pregătirea muzicală 
teoretică a viitorilor teologi urma să fie asigurată de o lucrare teoretică: Gramatica 
muzicii psaltice. Studiu comparat cu notația liniară?. Ambele cărţi fuseseră deja tipărite 
în 1951 şi au fost urmate în 1953 și 1954 de editarea Anastasimatarului uniformizat?. 
Opţiunea pentru notația simultană, este astfel explicată de autorii cărților 
menționate: 


„... strădania noastră nu urmărește [...] schimbarea sau înlocuirea psaltichiei 
cum, poate, se crede de cei ce nu cunosc problema, ci, din contra, salvarea și 
punerea ei în siguranţă, ca pe un bun ce face parte integrantă din patrimoniul 
nostru spiritual. Liber este oricine, să întrebuinţeze pe oricare din cele două 
notaţiuni, care în gramatica de față se găsesc suprapuse. Ceea ce interesează, 
este faptul ca frumuseţea și farmecul nebănuit al cântărilor psaltice să nu fie 
denaturate prin interpretare și executare greșită, așa cum se întâmplă azi la 
fiecare pas, din cauza complicatelor și confuzelor gramatici psaltice 
existente”4. 


Notarea muzicii psaltice pe portativ și faptul că, datorită presiunii politice, 
mulți dintre cei care au studiat în seminariile teologice au urmat cursurile 
conservatoarelor, în perioada tulbure a deceniilor cinci-șase a secolului trecut a 
avut drept consecință apariţia timp de decenii a antologiilor de cântări bisericeşti 
cu notație dublă, dar şi orientarea spre compoziția corală. După editarea volumelor 
menţionate, profesorul Nicolae Lungu a continuat să transcrie pe portativ cântări 
bisericeşti care au fost tipărite cu notație simultană și s-au răspândit în bisericile 
românești; au contribuit la aceasta și armonizările pe care le-a realizat la cântări ale 
Sfintei Liturghii, ale Triodului, Penticostarului, Prohodului etc.6. Se spera că în 


1 Nicolae Lungu, Anton Uncu, Cântări liturgice omofone şi cântări la Cateheze pe ambele semiografii 
suprapuse, Editura Institutului Biblic şi de Misiune al B.O.R., Bucureşti, 1951. 

2 Nicolae Lungu, Grigore Costea, Ion Croitoru, Gramatica muzicii psaltice. Studiu comparat cu notația 
liniară, Editura Institutului Biblic și de Misiune al B.O.R., București, 1951. 

3 Nicolae Lungu, Grigore Costea, Ion Croitoru, Anastasimatarul uniformizat. Vecernierul sau cântările 
vecerniei de sâmbătă seara ale celor opt glasuri bisericeşti, Editura Institutului Biblic şi de Misiune al B.O.R., 
București, 1953. Nicolae Lungu, Ene Braniște, Grigore Costea, Anastasimatarul uniformizat II. Cântările 
utreniei de duminică dimineaţa ale celor opt glasuri bisericești urmate de Svetilnele Evangheliilor şi ale Doxologiei 
Mari, Editura Institutului Biblic și de Misiune al B.O.R., București, 1954. 

4 Nicolae Lungu, Grigore Costea, Ion Croitoru, Gramatica..., ed. cit., pp. 8-9. 

5 Mulţi muzicieni ai celei de a doua jumătăţi a secolului al XX-lea s-au aflat în această situaţie, iar dintre 
cei care au acordat ulterior atenție muzicii bizantine pot fi amintiți: Victor Giuleanu, cu volumul 
Melodica bizantină (1981); Titus Moisescu cu cartea Prolegomene bizantine. Muzică bizantină în manuscrise şi 
carte veche românească (1985), ambele publicate la Editura Muzicală din Bucureşti. 

6 Vezi lista completă a lucrărilor în Gheorghe C. Ionescu, Muzica bizantină în România, op. cit., pp. 395- 
396. 

acest fel va fi salvată muzica psaltică și creația corală va fi orientată pe un făgaş 
care nu o va îndepărta de tradiție. Găsim această idee formulată în prefața 
Gramaticii..., autorii fiind de părere că lucrarea va pune stavilă la: „... împestrițarea 
nepotrivită a repertoriului coral ce se aude astăzi în bisericile noastre, şi vom fi 
feriți, mai ales de ceea ce nu trebuie să se întâmple în nici un caz, anume dispariția 
cântării psaltice și înlocuirea ei cu alt gen de cântare (s. n.), fapt întâmplat în alte 
Biserici ale Ortodoxiei”!. 

Exemplul profesorului Nicolae Lungu a fost urmat de unii confrați mai 
tineri. Preotul Radu Antofie (1904-1987), dirijor al Coralei Episcopale din Buzău, 
care studiase în particular armonia și compoziţia corală cu Nicolae Lungu? a 
compus două liturghii pentru cor mixt şi diferite alte imne liturgice, însă doar o 
parte dintre acestea au fost publicate în revista „Glasul Bisericii”. Colecţiile de 
cântări bisericeşti cu notație dublă, pe care le-a întocmit, au rămas în manuscris — 
Noul Anastasimatar, Cinci Slavoslovii, Slujba învierii, Cântări din Penticostar’. 

Un alt slujitor al Bisericii care a scris muzică psaltică în notație dublă a fost 
părintele Constantin Drăgușin (1931-2014), care se formase la seminariile din 
Râmnicu Vâlcea şi Curtea de Argeș, la Institutul Teologic din Sibiu şi la cel din 
București. Lucrările sale au rămas, de asemenea, în manuscris, până în 1992: Tropar 
la Duminica Sfinților români, glas III, Tropar pentru Sfântul Teodosie, glas I şi Prea 
Curată Maică pururi Fecioară, glas III (pe versuri de Vasile Militaru). Însă 
compoziţiile sale corale au trecut de cenzură și au fost tipărite în revistele „Biserica 
Ortodoxă Română”, „Glasul Bisericii” şi „Mitropolia Olteniei”, începând cu 19655; 
este posibil să fi contribuit la aceasta și prestigiul său ca dirijor adjunct (1954-1972) 
şi apoi prim dirijor (1984-2009) al Coralei Patriarhiei Române. 

Dacă în anii comunismului, creaţia corală bisericească a fost nota 
dominantă în preocupările compozitorilor dedicați acestei ramuri, cauza o 
constituie, fără îndoială toate acele măsuri draconice luate de conducătorii 
comuniști împotriva monahilor, preoţilor şi credincioșilor. Chiar şi cei care 
îndeplineau toate condiţiile pentru a compune muzică psaltică, aveau talent și 
pregătirea necesară, nu au putut să se manifeste creator decât cu mare timiditate, 
iar lucrările lor au rămas, cel mai adesea, în manuscris. Unul dintre muzicienii 
psalți, format înainte de schimbarea regimului politic, absolvent al Conservatorului 
de Muzică din Bucureşti (1928) şi al Academiei de Muzică religioasă (1932), care a 
compus muzică psaltică rămasă în manuscris, a fost Chiril Popescu (1897-1992). 
Cântăreț bisericesc apreciat, profesor la diverse şcoli de cântăreți bisericești în 


1 Nicolae Lungu, Grigore Costea, Ion Croitoru, Gramatica..., op. cit., p. 9. 

2 Gheorghe C. Ionescu, Muzica bizantină în România op. cit., p. 403. 

3 Idem, p. 404. 

+ Dintre compoziţiile sale, Ectenia mare, glas I, p. 91, Antifoanele I și II, ambele în glasul I, au fost 


publicate în volumul Cântările Sfintei Liturghii și alte cântări bisericeşti, 1992, la paginile 91, 92 şi 93-95. 
5 Vezi lista acestora în Ionescu, Muzica bizantină în România, ed. cit., pp. 483-484. 

perioada interbelică, a suportat rigorile regimului până la pensionare (1960). 
Profesor la Institutul Teologic din București (1954-1955 şi 1956-1960), a cântat în 
stranele unor biserici din București până în 19901. A colaborat cu profesorul 
Nicolae Lungu la editarea unor lucrări? și a tipărit cântări în notație simultană?. 
Cele câteva compoziţii ale sale de muzică psalticăt s-au păstrat în manuscris, dar 
probabil au fost cântate chiar de psalt la stranele bisericilor unde a activat. 
Deoarece nu sunt datate, putem doar presupune că troparele și condacele Sfinţilor 
ale căror moaşte se află la Curtea de Argeş se leagă de perioada în care a fost 
cântăreţ la strana stângă şi protopsalt la Catedrala episcopală din Curtea de Argeș 
(1917-1942). Posteritatea apreciază creaţiile sale, părintele Nicu Moldoveanu fiind 
de părere că „stilul său pare a fi o sinteză a înaintaşilor săi Anton Pann, Macarie, 
Varlaam şi Schimonahul Nectarie, dar mai ales a cântărilor compuse de I. Zmeu, 
mentorul său”?. 

În perioada 1947-1989 au fost publicate câteva cântări psaltice în revistele 
„Biserica Ortodoxă Română”, editată de Patriarhia Română, şi „Glasul Bisericii”, 
editată de Mitropolia Ungro-Vlahiei. Am constatat că paginile acestor periodice au 
fost gazde primitoare pentru firavele apariţii de compoziţii psaltice care reușeau să 
treacă de cenzura vremii. În revista „Biserica Ortodoxă Română” a publicat în 1970 
Ioan Gh. Popescu (1925-1992) Luminânda la Adormirea Maicii Domnului, glas III; 
Răspunsurile mari, glas III, pe ambele notații, şi un Axion duminical, glas III. Dirijor 
al Catedralei Mitropolitane din Sibiu (1954-1992) și profesor la Institutul Teologic 
din Sibiu, loan Gh. Popescu s-a încadrat, totodată, în tendinţele perioadei şi a 
realizat armonizări și unele compoziţii corale pentru serviciul cultului ortodox”. 

Tot în revista „Glasul Bisericii” a publicat, în 1988, arhid. dr. Sebastian 
Barbu-Bucur un Polihronion, glas II, închinat Prea Fericitului Patriarh Teoctist. O 
Doxologie, glas VIII, a fost publicată în același an în revista „Mitropolia Olteniei”?. 


1 Gheorghe C. Ionescu, op. cit., p. 391. 

2 Cântări din slujbele Sfintelor taine și ale ierurgiilor principale: Botezul, Cununia, Te Deum-ul şi 
Înmormântarea, București, 1964, în colaborare cu Nicolae Lungu și Ene Braniște şi altele. 

3 De exemplu: Cântările Penticostarului uniformizate, lucrarea întregită cu slujba Înălţării Domnului și 
Pogorârii Duhului Sfânt, glas 5, în: Glasul Bisericii, Bucureşti, an XLVI (1986), nr. 5, sept.-oct., în Anexă 
pp. I-XII. 

4 Cântări la Pavecernița Mare, glas VIII; Ceea ce ești mai cinstită, glas V, VI, VII; Lumină lină, pe opt glasuri; 
Aliluia ce se cântă în Postul Mare, pe opt glasuri; Tropare şi Condace ale Sfinţilor a căror moaște s-au aflat 
sau se află la Curtea de Argeș (Sf. Nifon, Sf. Filofteia, Serghie, Vach și Tatiana), Lume deşartă şi degrabă 
trecătoare, glas V ș.a., apud Gheorghe C. Ionescu, op. cit., p. 391. 

5 Nicu Moldoveanu, op. cit., p. 132. 

6 „Biserica Ortodoxă Română”, București, an LXXXVIII (1970), nr. 7-8, iul.-aug., pp. 837-856. 

7 A se vedea detalii în Pr. Prof.dr. Mircea Păcurariu, Dicționarul Teologilor Români, Editura Enciclopedică, 
Bucureşti, 1966, pp. 347-348; Vasile Stanciu, Muzica bisericească din Transilvania, Presa Universitară 
Clujeană, Cluj-Napoca, 1966, pp. 223-225 și Nicu Moldoveanu, op. cit., p. 201. 

8 În „Glasul Bisericii”, București, an XLVII, 1988 nr. 4, iul.-aug., pp. 166-168. 

? „Mitropolia Olteniei”, Craiova, an XL, 1988, nr. 3, mai-iun., pp 137-144. 

În aceeași revistă a Mitropoliei Olteniei a publicat părintele Alexie Buzera 
(1934-2011) Slujba Sf. Grigore Cuvântătorul de Dumnezeu. Patronul Seminarului 
Teologic din Craiova!. Aceasta se întâmpla în 1982, la un an după ce devenise 
profesorul Seminarului teologic din capitala Olteniei. Catavasii la Duminica Fiului 
Risipitor?, va vedea lumina tiparului abia peste câţiva ani, deși preocupările 
componistice nu au lipsit, părintele fiind autor al mai multor armonizări de 
colinde, publicate cu începere din 1973 în aceeași revistă mitropolitană. 

După cum putem constata, însă, tipărirea compozițiilor psaltice (redate 
numai cu notație neumatică) a fost posibilă doar după 1980, într-o perioadă în care 
prigoana împotriva monahilor și preoţilor se atenuase, deși o oarecare relaxare 
ideologică se putuse observa după 1965, când cenzura a permis publicarea unor 
studii care aveau ca subiect „muzica bizantină”3. Însă muzica psaltică redată cu 
dublă notație este cea care a dominat perioada anilor 1951-1989. 


3. „După” 1989 — deceniul revirimentului muzicii psaltice 


Un prim semn al schimbărilor pe care le-a adus Revoluţia română din 
decembrie 1989 îl reprezintă apariţia la 29 decembrie 1989 (la doar câteva zile de la 
condamnarea și executarea dictatorului Ceauşescu) a primului număr al unei noi 
reviste editate de Patriarhia Română: „Vestitorul Ortodoxiei Românești”. 
Am amintit evenimentul, îndeosebi pentru că în această revistă a publicat, după 
1990, arhid. dr. Sebastian Barbu-Bucur prima sa compoziţie psaltică: Rugăciune, 
pe versuri de Vasile Militaru. De numele său și de anul 1990 se leagă și un alt 
eveniment care ilustrează schimbările aduse de noul regim: unul dintre premiile 
Uniunii Compozitorilor și Muzicologilor din acel an a fost acordat volumului 
Cultura muzicală de tradiție bizantină pe teritoriul României în secolul XVIII şi începutul 
secolului XIX și aportul original al culturii autohtone. 

Desigur, odată cu instaurarea democraţiei, s-a încercat recuperarea 
valorilor pierdute în timpul comunismului. Nevoia acută de personal calificat 
pentru numeroasele parohii care au fost reactivate sau nou înființate în 
numeroasele cartiere de blocuri din oraşe a condus la reînființarea a numeroase 


1 „Mitropolia Olteniei”, Craiova, an XXXIV (1982), nr. 1-3 (ian.-mart.), Anexă, pp. 1-12. 

2 Publicată în „Mitropolia Olteniei”, Craiova, an XXXIX (1987), nr. 2 (mart.-april.), pp. 139-142. 

3 Nicolae Gheorghiţă, Cercetările de muzicologie bizantină în România totalitară, în: „Muzica”, nr. 7, 2015, 
p. 47. 

4 „Până la jumătatea anului 1992, ziarul şi-a păstrat denumirea iniţială: Vestitorul Ortodoxiei Româneşti. 
Apoi, pentru un an de zile, s-a numit într-un singur cuvânt Vestitorul. De la nr. 94/15 mai 1993 a fost 
stabilit titlul păstrat până în prezent: Vestitorul Ortodoxiei.” 

https://vestitorulortodoxiei.ro/istoric/ 

5 În „Vestitorul Ortodoxiei Românești”, București, an II, nr. 13-14, 1VII 1990. 

6 Sebastian Barbu-Bucur, Cultura muzicală de tradiție bizantină..., ed. cit., 1989. 

instituţii de învățământ, preuniversitar și universitar. În plus, urmând modelul 
vechii Academii de Muzică Religioasă, în 1990 s-au înființat secții de Muzică 
Religioasă în cele trei conservatoare de muzică cu tradiţie, din Bucureşti, 
Cluj-Napoca și lași. 

La scurt timp, alături de iniţiative locale menite să asigure materialul 
muzical necesar pregătirii elevilor și studenților, un eveniment editorial a adus în 
prim plan un repertoriu psaltic valoros prin editarea volumului Cântări la Sfânta 
Liturghie și alte cântări bisericeşti!, în 1992. Necesitatea cărții este subliniată în 
Cuvântul înainte semnat de Prea Fericitul Părinte Patriarh Teoctist (1915-2007): 
„Trăim momente de mare bucurie, acum când - în sfârşit — vede lumina tiparului, 
după o minuțioasă și atentă pregătire, ce a durat aproape patru ani, una dintre cele 
mai aşteptate și mai cuprinzătoare culegeri de cântări bisericești tradiționale şi 
contemporane [...] folosite în Biserica ortodoxă Română”2. Pe de altă parte, trebuie 
să observăm că volumul fusese proiectat în ultimii ani ai dictaturii?, ceea ce explică 
folosirea notaţiei duble, prezentă cu obstinaţie în ultimele decenii ale secolului 
trecut în toate tipăriturile de muzică bisericească. Este important de subliniat și 
faptul că, alături de psalţii consacrați ai secolului al XIX-lea și compozitori din 
prima jumătate a secolului al XX-lea, în această antologie au fost publicate şi lucrări 
originale semnate de arhid. dr. Sebastian Barbu-Bucurţ, pr. prof. dr. Nicu 
Moldoveanu:, Florin Bucescu, Marin Velea, Victor Frangulea, Ion Gavrilă. 

Schimbarea regimului politic a permis revenirea la tradiția cântării psaltice 
prin reeditarea unor colecţii de cântări bisericeşti afirmate în prima jumătate a 
secolului al XX-lea şi necesare oficierii serviciilor religioase: Liturghierul de strană al 
lui Ion Popescu-Pasăreas, cele trei volume ale Idiomelarului lui Dimitrie Suceveanu”, 
Anastasimatarul lui Victor Ojog. Apariţia acestor cântări a readus în discuţie 
problema repertoriului uniformizat şi a redării cu dublă notație a cântărilor. 


1 Cântări la Sfânta Liturghie şi alte cântări bisericeşti, ed. cit. 

2 Cântările Sfintei Liturghii, Editura Institutului Biblic şi de Misiune al B.O.R., București, 1992, p. 3. 

3 De altfel, în același text se precizează (tot la pagina 3) că „este de fapt o acţiune care continuă opera 
începută de marele Patriarh Justinian [...] la începutul deceniului al șaselea, acţiune ce s-a dovedit — din 
ce în ce mai mult — ca fiind de o importanţă deosebită pentru spiritualitatea românească, mai cu seamă 
că vitregia ateistă în care s-a desfășurat viaţa bisericească a lipsit strana ortodoxă și de cărți și de 
protopsalți”. 

+ Sunt publicate următoarele compoziţii ale părintelui Sebastian Barbu-Bucur: Laudă suflete al meu 
(Ps. 145) glas VIII (p. 91); Iubi-Te-voi, Doamne, glas V (p. 122), Iubi-Te-voi, Doamne, glas VII (p. 123), 
Am văzut lumina, glas V (notat de..., p. 208), Să se umple gurile noastre, glas V (pp. 209-210). 

5 Sunt publicate următoarele compoziţii ale părintelui Nicu Moldoveanu: De tine se bucură, glas V 
(pp. 55-56), Iubi-Te voi, Doamne, glas VIII (p. 124) şi o cântare a lui loan Zmeu, revizuită de părintele 
N. Moldoveanu — Bine voi cuvânta pre Domnul, glas II (p. 210). 

6 Ion Popescu-Pasărea, Liturghier de strană, Editura Arhiepiscopiei Tomisului, 2001. 

7 Dimitrie Suceveanu, ldiomelar, vol. I, Editura Mănăstirii Sinaia, 1992; vol II, Editura Mitropoliei 
Moldovei, lași, 1996. 

8 Victor Ojog, Anastasimatar, ed. cit. 

Treptat, atât repertoriul cât și notația dublă au dispărut, considerându-se că doar 
notația neumatică poate susține o cântare în stil psaltic tradițional. În acest sens, 
îngrijitorii ediţiei din 1999 a Anastasimatarului lui Victor Ojog afirmau în cuvântul 
introductiv al cărţii: „... atâta vreme cât cântările vor avea dublă notație (psaltică 
și liniară) elevii şi studenţii nu vor învăţa muzică psaltică (s. a.). Aceştia vin în 
şcolile teologice cu minimul de cunoştinţe ale muzicii liniare... pe care le folosesc 
în mod empiric, pentru a urmări doar sensul diagramei melodico-ritmice, aceasta 
abătându-i de la citirea neumelor psaltice, singurele care pot reda cântarea 
autentică”!. 

În ultimul deceniu al secolului al XX-lea, compoziţia psaltică s-a afirmat 
datorită unor personalități formate în perioada interbelică în renumitele seminarii 
şi în valorosul învățământ superior teologic: arhid. dr. Sebastian Barbu-Bucur, 
pr. dr. Nicu Moldoveanu, pr. dr. Alexie Buzera, pr. dr. Florin Bucescu. Vom aminti 
succint doar câteva dintre lucrările acestora, editate până în anul 2000. 

Creaţia psaltică a arhid. dr. Sebastian Barbu-Bucur (1930-2015) este 
deosebit de cuprinzătoare, alături de cântări publicate sporadic în revistele de 
specialitate? și cele două volume cu Cântări psaltice pentru cursul de muzică religioasă 
(1991, 1994) se remarcă cele 33 de slujbe pentru sfinții români canonizaţi de Biserica 
Ortodoxă Română în 1991 şi 1992. Două dintre acestea au fost publicate în secolul 
trecut: Slujba Sfântului Cuvios Iacob de la Neamţ (1996) şi Slujba Sfintei Cuvioase 
Teodora de la Sihla (1997). Cele mai multe compoziţii ale sale au fost tipărite însă 
după anul 2000, perioadă la care nu facem referire în această lucrare. Am analizat 
câteva dintre creaţiile sale și remarcam atunci că „prin creația sa, arhid. dr. 
Sebastian Barbu-Bucur marchează o etapă nouă a îndelungatului proces de 
românizare a cântării de strană înscrisă în tradiţia bizantină [...] deoarece, realizate 
direct pe text românesc, valorifică creator acumulările celor două secole anterioare 
reușind să condenseze trăsăturile cele mai pregnante ale stilului psaltic tradiţional 
într-o înveșmântare originală, în care priceperea psaltului se îmbină cu 
rafinamentul cercetătorului avizat”3. 

Părintele prof. univ. dr. Nicu Moldoveanu (n. 1940) a publicat numeroase 
prelucrări armonice ale unor cântări psaltice, dar a compus și tipărit în diverse 
colecţii mărimuri, tropare, condace, sedelne, stihiri, slave, condace la Acatistul mai 
multor sărbători de peste an. Unele au fost tipărite în Noul Idiomelar (1999), o ediție 
alcătuită de părintele profesor după cea tradusă de Dimitrie Suceveanu în secolul 
al XIX-lea (1856) şi cea alcătuită ulterior de Ion Popescu-Pasărea (1933), și 


1 Idem, p. VI. 

2 Lista completă a lucrărilor tipărite până în 2010 poate fi consultată în vol. Sebastian Barbu-Bucur, 
octogenar, Editura SemnE, București, 2010, pp. 48-54. 

3 Elena Chircev, Ipostaze ale stilului neo-bizantin. Slujba Sf. Ioan cel Nou de la Neamţ de arhid. dr. Sebastian 
Barbu-Bucur, în: Elena Chircev, Amprente românești în muzica de tradiție bizantină, Editura Risoprint, 
Cluj-Napoca, 2013, p. 236. 

completată cu creaţii proprii, tropare și condace, precum și cântări din slujbele 
Sfântului Cuvios Dimitrie cel Nou, Sfânta Mare Muceniţă Ecaterina, Sfântul Sfinţit 
Mucenic Elefterie, Episcopul Iliriei. 

Evenimentele din 1989 au permis părintelui prof. univ. dr. Alexie Buzera 
de la Facultatea de Teologie Ortodoxă din Craiova să își valorifice creația psaltică 
într-o colecţie intitulată Toată suflarea să laude pe Domnul. Cântări bisericeşti, pricesne 
şi imnuri religioase, colinde şi cântece de stea culese şi revizuite de Alexie Buzera (1991), 
care ilustrează și preocupările sale în domeniul folclorului. 

Preocupat de cercetarea manuscriselor muzicale din Moldova, dar în egală 
măsură și de asigurarea unui material muzical adecvat formării viitorilor slujitori 
ai altarelor, pr. prof. univ. dr. Florin Bucescu (n.1936), profesor la Seminarul 
Teologic şi la secția de muzică religioasă a conservatorului ieșean, a compus o 
Liturghie psaltică în glasul III — ga. Este ştiut faptul că, în perioada anterioară, 
repertoriul liturgic cel mai des promovat era cel în glasurile V şi VIII. Motivul 
alegerii glasului III este justificat de părintele profesor în introducerea volumului: 
„pentru revigorarea repertoriului psaltic al elevilor de la Seminarul Teologic 
Ortodox «Sf. Vasile cel Mare» din laşi”!. În volumul publicat în 2006, această 
versiune a liturghiei are și variante corale pentru două și trei voci, datorate 
compozitorului ieșean Vasile Spătărelu. 

Caracterizat ca „... un îndrăgostit al muzicii psaltice pe care o serveşte şi o 
cultivă în spiritul autentic tradițional”, părintele profesor Victor Frangulea 
(n. 1939), a compus, alături de lucrări de muzică corală în stil psaltic, Slujba 
Sf Ghelasie, canonizat de Patriarhia Română în 1992 (sfânt român din Transilvania), 
redată cu notație neumatică?. 

Numărul redus al compozitorilor și al creațiilor tipărite în deceniul care 
încheia cel de al doilea mileniu creştin este explicabil dacă avem în vedere 
represaliile la care au fost supuși preoţii şi monahii în timpul regimului totalitar, 
precum și condiţiile vitrege în care învățământul teologic a supravieţuit în tot acest 
răstimp. Dar existența acestora este un semnal pentru dezvoltarea pe care o va 
avea muzica bisericească, în întregul ei, în primele decenii ale celui de al treilea 
mileniu. 


Concluzii 


Intr-un studiu dedicat cercetărilor de muzicologie bizantină în România 
totalitară, muzicologul Nicolae Gheorghiţă ajungea în final la concluzia că 
„... dintre toate ramurile muzicologiei, studiile de muzică bizantină din România 


1 Florin Bucescu, Liturghia psaltică în glasul III ga. Editura Trinitas, lași, 2006, p. 8. 
2 Gheorghe C. Ionescu, Muzica bizantină..., ed. cit., p. 501. 

comunistă au constituit, paradoxal, domeniul care s-a bucurat de cea mai largă 
promovare, transparenţă și interes internaţional”!. Nu același lucru se poate spune 
despre compoziția muzicală psaltică, văduvită timp de decenii de un cadru propice 
de dezvoltare, imposibil de imaginat în statul comunist ateu. Sintetizând cele scrise 
mai sus putem formula câteva concluzii referitoare la influenţa pe care a exercitat-o 
schimbarea regimului politic în România, de două ori în răstimpul a 42 de ani, 
asupra creaţiei muzicale în spiritul tradiţiei bizantine. 

Este evident că regimul comunist a împiedicat manifestarea liberă a 
creativităţii în domeniul muzicii psaltice. Din cauza condiţiilor potrivnice survenite 
după 1947, muzica bisericească a supravieţuit cu greu regimului totalitar, astfel 
încât creația muzicală psaltică a devenit o raritate. 

La distanță de jumătate de secol, înțelegând contextul şi apreciind 
eforturile făcute pentru menţinerea vieţii bisericeşti în întregul ei, observăm totuși 
că, deși au fost menite să salveze muzica bisericească, măsurile luate în perioada 
postbelică au afectat, prin impunerea repertoriului „uniformizat”, stilul tradițional 
al cântării psaltice. Redarea monodiei psaltice cu notația dublă a deteriorat stilul 
psaltic autentic transmis de generaţia interbelică, formată de psalți care primiseră 
educaţia muzicală de la dascăli instruiți la sfârşitul secolului al XIX-lea și care se 
instruiseră cu unii dintre cei mai cunoscuţi psalţi ai acelei perioade?. Însoţirea 
neumelor de notele scrise pe portativ a dus la o îndepărtare de stilul tradițional, 
deoarece notația pe portativ nu poate reda toate subtilitățile notaţiei bizantine. 

Pe de altă parte, închiderea a numeroase școli de cântăreți, seminarii şi 
mănăstiri și obligarea monahilor mai tineri să lucreze în fabrici și uzine a afectat 
componenta orală a tradiţiei bizantine, cea care, alături de cea scrisă, i-a asigurat 
perenitatea de-a lungul secolelor şi prin care se formau deprinderile de cântare și 
se însușea un anumit stil de interpretare. 

Mai constatăm şi faptul că, pe lângă cenzura oficială, descurajantă pentru 
manifestările creative care depășeau cadrul stabilit de factorul politic, a funcționat 
puternic și autocenzura, susținută de atmosfera generală în care delaţiunea era 
sinonimă cu apărarea intereselor naționale. Așa se explică numărul redus al 
compozițiilor muzicale psaltice publicate sau păstrate în manuscris, în deceniile 
regimului totalitar. 

Rapiditatea cu care a fost reînnodat firul tradiţiei începând cu 1990 a fost 
posibilă datorită psalţilor formaţi în seminariile teologice interbelice, absolvenţi ai 


1 Nicolae Gheorghiţă, Cercetările de muzicologie bizantină în România totalitară, ed. cit. 

2 Luăm ca exemplu pe arhid. dr. Sebastian Barbu-Bucur, elev al lui Atanasie Dincă și Victor Ojog, la 
Seminarul Mănăstirii Neamţ. Ambii profesori fuseseră elevi ai lui Ion Popescu-Pasărea (A. Dincă la 
Seminarul „Nifon Mitropolitul” din București, iar V. Ojog la Academia de Muzică Religioasă). 
La rândul său, acesta studiase cu Ștefanache Popescu la Seminarul „Nifon Mitropolitul”, iar Ştefanache 
Popescu studiase la jumătatea secolului al XIX-lea cu Hristodor Geogis (Gheorghiade), apreciat 
muzician grec al vremii, și, se pare, şi cu Anton Pann (vezi Gh. C. Ionescu, op. cit., p. 165). 

facultăţilor de teologie, care şi-au completat studiile muzicale în conservatoare în 
deceniul șase și au rămas, în intimitate, fideli apărători ai ortodoxiei. Sunt cei care 
au compus şi au reușit să și tipărească uneori câte o cântare psaltică în revistele 
teologice, înainte de 1990, şi care au contribuit la reeditarea valoroaselor colecţii de 
cântări bisericești din perioada interbelică, precum și la revigorarea educației 
muzicale din școlile teologice, în spiritul bunei tradiţii psaltice primite de la 
dascălii lor. 

Începând cu anul 2000, creaţia psaltică se va afirma cu tot mai multă 
pregnanţă prin aportul arhid. dr. Sebastian Barbu-Bucur și a părintelui profesor dr. 
Nicu Moldoveanu. Cu siguranță, generaţiile de teologi pregătiţi în Secţia de 
Muzică Religioasă a Universităţii Naţionale de Muzică din Bucureşti şi în cea a 
Universităţii de Arte „George Enescu” din lași vor continua să îmbogăţească prin 
creaţiile lor, în anii ce vor urma, slujbele din bisericile românești. 

